Հիբրիդային հաշվողական մեքենա

Հիբրիդային հաշվողական մեքենա (ՀՀՄ), անալոգաթվանշանային հաշվողական մեքենա։ Որում զուգակցվում են անալոգային ու թվանշանային սարքավորումների մի շարք առանձնահատկություններ։ ՀՀՄ-ների ստեղծումը պայմանավորված է որոշ խնդիրների լուծման ընթացքում առաջացող բարդություններով, որոնք չեն հաղթահարվում անալոգային հաշվողական մեքենաների (ԱՀՄ) [հաշվողական մեքենաներ, որոնք մշակում են անալոգային (անընդհատ) ձևով ներկայացվող ինֆորմացիան] ու թվանշանային հաշվողական մեքենաների (ԹՀՄ) առանձին օգտագործումով։ Դա բերեց ԱՀՄ-ի ու ԹՀՄ-ի միավորմանը մեկ ընդհանուր հաշվողական կոմպլեքսում՝ անալոգա-թվանշանային ու թվանշանա-անալոգային ձևափոխիչների օգնությամբ։ ՀՀՄ-ները լինում են ունիվերսալ ու մասնագիտացված։ Ունիվերսալ ՀՀՄ-ները լուծում են համեմատաբար տարբեր դասերի խնդիրներ, իսկ մասնագիտացվածները՝ միայն մեկ դասի։ ՀՀՄ-ի բաղադրիչների (ԱՀՄ և ԹՀՄ) միջև հաշվարկային ֆունկցիաների բաժանումը որոշվում է տվյալ խնդրի դասի առանձնահատկություններով։ ԹՀՄ-ի ֆունկցիաներն են՝ ինֆորմացիայի մուտքը, ելքը, հիշեցումը, ԱՀՄ-ի կառավարումը և ստացված արդյունքների վերլուծումը։ ՀՀՄ-ով արդյունավետ կերպով լուծվում են լայն դասերի խնդիրներ, ավտոմատ կառավարման համակարգերի (կամ պրոցեսների) մոդելավորում՝ ժամանակի իրական մասշտաբով, վիճակագրական, կենսբ. համակարգերի մոդելավորում, մասնակի ածանցյալներով հավասարումների լուծում, կառավարման համակարգերի օպտիմալացում ևն։ 

Մեքենաներ